section_heading: Povijest
paragraph_text: Prosinca 1965. godine raspisan je pozivni natječaj za projekt i izgradnju športsko-rekreacijskog kompleksa na lijevoj obali Korane, lociranog u prirodnoj depresiji na uglu dviju ulica. Dvorana je planirana kao glavni dio športsko-rekreacijskog kompleksa koji je trebao imati i zatvoreno plivalište, bazen na otvorenom i igralište za hokej s tribinama. Natječajni projektni program neznatno je izmijenjen i dopunjen većim prostorom za društvene aktivnosti, te stalne i prigodne izložbe. Rok izrade natječajnog projekta bio je relativno kratak. Prispjelo je deset projekata, a ocjenjivački sud prihvatio rad je skupine arhitekata projektnog ureda „AGI-46“ (Frane Dulčić, Slavko Jelinek, Stjepan Krajač), koji je najbolje odgovorio na zahtjeve natječajnog programa i glavne kriterije vrednovanja projektnih rješenja – ekonomičnost, funkcionalnost, urbanističko uklapanje u teren i arhitektonska vrijednost. Dvoranu je izvođač karlovačka Novotehna gradila od svibnja 1966. godine. Izgradnja je započela u svibnju 1966. godine. Investitor je bila Skupština općine Karlovac, investitorski poslovi djelo su Inženjering-Zagreba. Interijere su uredili Slovenijales i Elan. Objekt je otvoren 21. listopada 1967. godine, uoči održavanja međunarodnog prvenstva u stolnom tenisu. Na pozivnom natječaju 1978. godine projektni ured AGI-46 u malo izmijenjenoj postavi osvojio je prvu nagradu za dogradnju objekata športsko-rekreacijskih sadržaja, a projektom su bile predviđene dvorane olimpijskog bazena, klizališta, te prostor deseterostazne kuglane.Aktiviraj Karlovac Luka Krmpotić: Školska sportska dvorana “Mladost” – arhitektura koja zaslužuje brigu 3. travnja 2017., pristupljeno 26. travnja 2020.